༄༅།།ཕྱི་ཟླ་༤་ཚེས་༡༨་ཉིན་རྒྱ་ནག་གིས་ཐེ་ཝན་མཚོ་འགག་ཏུ་དམག་སྦྱོང་ཆེན་པོ་ཞིག་བྱེད་འཆར་ཡོད་པ་དང་ཐེ་ཝན་གྱི་སྲིད་འཛིན་ཚེ་དབྱིན་ཝེན་ཨ་ཧྥི་རི་ཀའི་རྒྱལ་ཁབ་སི་ལན་ཌི་ལ་འཚམས་འདྲིར་མ་ཕེབས་གོང་དུ་ཏའོ་ཡོན་རྒྱལ་སྤྱིའི་གནམ་ཐང་དུ་གསར་འགོད་པ་ཚོར་བཤད་པ་ལྟར་ན།རྒྱ་ནག་གི་དམག་སྦྱོང་དེར་ཐེ་ཝན་མི་དམངས་ཀྱིས་བློ་འཚབ་བྱེད་དགོས་དོན་མེད།ཐེ་ཝན་གྱི་བདེ་འཇགས་སྲུང་སྐྱོབ་ལ་ཉེན་ཀ་འབྱུང་མི་སྲིད་ཅེས་བཤད་ཀྱང་རྒྱ་ནག་གཞུང་གིས་གཟའ་ལྷག་པའི་དམག་སྦྱོང་དེ་ཐེ་ཝན་རང་བཙན་ཤོག་ཁག་ལ་ཉེན་བརྡ་གཏོང་གི་ཡོད་པའི་རྣམ་འགྱུར་སྟོན་གྱི་ཡོད་ཅིང་།རྒྱ་ནག་གིས་ལྷོ་རྒྱ་ནག་རྒྱ་མཚོའི་ནང་དུ་མངའ་ཁོངས་རྒྱ་སྐྱེད་དང་དམག་གི་སྟོབས་ཤུགས་ཡར་རྒྱས་གཏོང་བཞིན་པ་ཐེ་ཝན་གྱི་བདེ་འཇགས་སྲུང་སྐྱོབ་ལ་ཉེན་ཀ་ཞིག་ཡིན་པ་སྟེ།པེ་ཅིང་གི་དབང་འཛིན་པ་ཚོས་ཐེ་ཝན་ལ་དམག་བརྒྱབ་ནས་མཚོ་འགག་ཕྱོགས་གཉིས་གཅིག་གྱུར་བྱ་དགོས་ཐུག་ཀྱང་ཐབས་ཇུས་དེ་ལག་ལེན་བསྟར་རྒྱུ་ཡིན་ཞེས་ཉེན་བརྡ་གཏོང་བཞིན་པ་རེད།